Eivät he enää työvoimapalveluita tarvinneet, emmekä heitä tavoittaneet, Sastamalan työllisyyspalvelupäällikkö Tiina Leppäniemi sanoo Ylelle.

Alkuvuonna aloitettiin työttömien työnhakijoiden tavoittelu, joka osoitti, että tiedostoissa oli ylimääräistä väkeä. Ylen uutisten mukaan esimerkiksi Sastamalassa Pirkanmaalla työttömien määrä putosi yli 200:lla muutamassa kuukaudessa.

Osa oli mennyt töihin tai koulutukseen, osa jäänyt äitiyslomalle tai aloittanut asepalveluksen.

– Sitten oli jopa kuolleita, eivätkä he enää siinä mielessä työvoimapalveluita tarvinneet, emmekä tietenkään heitä enää tavoittaneet, Sastamalan työllisyyspalvelupäällikkö Tiina Leppäniemi kertoo Ylelle.

Leppäniemen mukaan työnhakijoiden kirjaamistapa ja välinpitämättömyys ovat syynä siihen, että tilastot eivät vastaa todellisuutta. Jos esimerkiksi on ilmoittanut Kelaan tai työttömyyskassaan saaneensa töitä, tieto ei välity te-toimistoon. Omaiset eivät myöskään usein tajua perua kuolleen omaisensa asiakkuutta te-toimistossa.